OBH 2887/1995.
Az állampolgári jogok országgyűlési biztosának jelentése
Ügyintéző: dr. Izafé Éva

1. Az eljárás megindulása

Tiszaalpár, Istvánújfalu 87. sz. alatti szociális otthonból érkezett panasz az állampolgári jogok országgyűlési biztosához. Eszerint a panaszos a Római Katolikus Egyházi tulajdonban lévő szociális otthon élelmezési hiányosságát sérelmezte, kifogásolta az otthon vezetőjének tevékenységét, valamint azt, hogy a költségvetés által biztosított normatívát a fenntartó nem adja át az intézmény részére.

Az eljárás során elsődlegesen annak tisztázása vált szükségessé, hogy ki az intézmény fenntartója, mivel a panaszban erre csak utalás történt. Első lépésként a Csanádi Egyházmegye Püspökséget kerestük meg, ahonnan rövid úton tájékoztatott a Püspöki Hatóság, hogy a Tiszaalpár területén működő PAX Otthon a Római Katolikus Egyházi Szeretetszolgálatának felügyelete alatt áll. Az intézmény egyébként a Kalocsa-Kecskeméti Érsekség területén található. A pontos ismeretek birtokában a Római Katolikus Egyházi Szeretetszolgálat ügyvezető igazgatóját vizsgálat lefolytatására kértem, egyidejűleg a Kalocsa-Kecskeméti Érsekség figyelmét felhívtam, hogy a vizsgálat lefolytatását kísérje figyelemmel, szükség esetén nyújtson segítséget az ügyvezető igazgatónak a vizsgálat teljeskörű lefolytatásához.

2. A megállapított tényállás

A PAX otthont a Római Katolikus Egyházi Szeretetszolgálat 1984 óta működteti. Az ingatlan tulajdonosa 1993 óta a Szent Benedek Leányai Társaság. A szerzetesrendek 1950. évi feloszlatását követően az eredeti rendház és templom telekkönyvileg a Tiszaalpár II. Római Katolikus Egyházközség tulajdonába került, továbbá tulajdonába került a Szeretetszolgálat által szociális otthon céljára szerzett ingatlan is. A Szeretetszolgálat az Egyházközséggel kötött megállapodás alapján létesített az ingatlanon szociális otthont 1984-től az üresen maradó házban, majd 1989 előtt állami és egyházi engedéllyel saját költségén építtetett idősek számára szociális otthont. Amikor az ingatlan korábbi tulajdonosai, a Szent Benedek Leányai Társaság újjáéledt a régi rendházukat (1992-ben) a Szeretetszolgálat ismét a rendelkezésükre bocsátotta.

Az otthon jelenleg 70 időskorú részére nyújt teljes ellátást, ápolást, gondozást. Az elhelyezés 2-3 ágyas szobákban történik, 2-2 szoba között létesített vizesblokkal, melyek méretei az előírásoknak megfelelnek. A szoba-berendezések elsődlegesen a lakók által magukkal hozott saját bútorokból állnak, nem zsúfoltak, kényelmes elhelyezést biztosítanak.

3. Az ügy jogszabályi háttere

A 2/1994. (I. 30.) NM rendelet a személyes gondoskodást nyújtó intézmények szakmai feladatairól és működési feltételeiről.

4. A vizsgálat megállapítása

A személyzeti létszám az ellenőrzés időpontjában nem érte el a rendelet 1. sz. mellékletében meghatározott minimális létszámot. Ennek eredményeként a szakképzettségi mutató sem felel meg a rendelet 2. sz. mellékletében foglaltaknak. Komoly nehézséget okoz ez ügyben az otthon megközelíthetősége, településektől való távolsága, a munkaerő keresése, álláshirdetés hosszú ideje folyamatosan történik.
Az otthon vezetője 1985. január 1-től Győri Lászlóné, aki nem rendelkezik felsőfokú képesítéssel, azonban odaadó, gondos, lelkiismeretes munkájával nagyban hozzájárul a lakók békés, nyugalmas megélhetéséhez.

Az ellátás minőségét elsődlegesen az élelmezésen és a tisztaságon keresztül mérte fel a vizsgálat. Megállapítást nyert, hogy a tárgyi feltételek biztosítottak, a lakószobák és a közös helyiségek tiszták, a gondozottak jó hangulatban vannak.
Az étkezési nyersanyagnorma napi 150 Ft/fő. Ez megfelel az átlagosnak. Szükség esetén a cukorbetegek kiegészítő étkezésben részesülnek. Az ellenőrzés alkalmával három 10 napos időszakot vizsgáltak az élelmiszer nyersanyagok energia- és tápanyagtartalmainak előírt alsó értékeinek figyelembevételével. Vizsgálták továbbá az élelmiszer-felhasználás mennyiségét egy főre, 10 napra vonatkozóan, ezen felül a változatossági mutatóval, szintén 10 napos időszakban.

A vizsgálat eredményeként megállapítást nyert, hogy az intézmény a bentlakók életkori sajátosságainak, valamint az egészséges táplálkozás következményeinek megfelelően biztosítja az étkezést a rendelet 4. sz. mellékletében foglaltak figyelembevételével. Az étlapot vizsgálva azonban a vizsgálat megjegyzi, hogy az étrend igen egyhangú, kevés a főzelék és zöldségféle és nagyon gyakori a sült és kifőtt tészta. A megállapításokat közölték az otthon vezetőjével és felhívták figyelmét a változatosabb étrend összeállítására.

A vizsgálat során felmérték a dolgozók munkaruha ellátását is. E téren hiányosságok mutatkoztak, nem volt naprakész a kiadott munkaruha regisztrálása, az 1996-ban kiadott mennyiségek nem szerepeltek a nyilvántartási kartonokon, összességében azonban a munkaruha juttatás megfelel a rendelet 3. sz. mellékletében foglaltaknak.
A vizsgálat külön figyelmet fordított a panaszban megjelölt azon kijelentésre, mely szerint "a költségvetés által biztosított támogatás nem az otthonlakókra fordítódik".
A római katolikus egyházi Szeretetszolgálathoz tartozó 14 intézmény állami normatív támogatását a Szeretetszolgálat havi bontásban kapja a Népjóléti Minisztériumtól, mely összeg szintén havonta kerül átutalásra az egyes intézmények pénzforgalmi számláira. A PAX Otthon részére a szükségletnek megfelelően kerül kiutalásra a támogatás, mely éves szinten valóban nem fedi a normatíva teljes összegét.
A kiutalásoknál ugyanis figyelembe veszik azt a tényt, hogy a Pax Otthon új intézmény, így karbantartási, javítási költség minimális összegben merül fel. Az intézményben konyhakert található, ez biztosítja a zöldségfélék nagy részét. Megemlíti a vizsgálat azt is, hogy az intézmény élelmiszer adományokban is részesül, ez is csökkenti a kiadásokat.

Összefoglalóan a vizsgálat megállapította, hogy a PAX Otthon a személyes gondoskodást nyújtó intézmények szakmai feladatáról és működésük feltételéről szóló 2/1994. (L30.) NM rendelet előírásainak nem felel meg maradéktalanul. A Szeretetszolgálat működése során meglátogatott egyházi és állami intézményekben tapasztalt benyomások alapján jelentős eltérés, kiemelkedő hiányosság azonban nem került megállapításra.

5. Az érintett alkotmányos jogok

Az Alkotmány 70/E. § ( 1) bekezdése: "A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak."

A (2) bekezdés: "A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

6. Ajánlások

Az 1993. évi LIX. törvény 20.§ (1) bekezdése alapján a következő ajánlásokat teszem:

a) A PAX Otthonban a munkaerő-ellátási gondokat is figyelembe véve a fenntartó Szeretetszolgálatnak törekedni kell a személyzeti létszám jogszabályban előírt biztosítására, beleértve a szakképesítési előírásokat is.

b) Az étkeztetés során törekedni kell a vizsgálatban megállapított egyhangú étrend kiküszöbölésére, figyelmet kell fordítani a változatosabb étrend összeállítására.

c) Ajánlással élek a Népjóléti Miniszterhez és kérem annak megvizsgálását, hogy a római Katolikus Egyházi Szeretetszolgálat milyen jogosítványokkal rendelkezik a minisztérium útján, a költségvetés által biztosított normatíva átcsoportosítására saját egyházi szociális otthonain belül. Ha ilyennel rendelkezik, ezt milyen feltételek szerint teheti meg. Amennyiben ilyen jogosítvánnyal nem rendelkezik, kérem a Szeretetszolgálat figyelmének felhívását a támogatási összeg pontos felhasználására.

Budapest, 1996. május 28.

Gönczöl Katalin